P9_TA(2021)0503

Εφαρμογή της οδηγίας για την ενεργειακή απόδοση των κτιρίων

Ψήφισμα του Ευρωπαϊκού Κοινοβουλίου της 15ης Δεκεμβρίου 2021 σχετικά με την εφαρμογή της οδηγίας για την ενεργειακή απόδοση των κτιρίων (2021/2077(INI))

(2022/C 251/05)

Το Ευρωπαϊκό Κοινοβούλιο,

— έχοντας υπόψη τη Συνθήκη για τη λειτουργία της Ευρωπαϊκής Ένωσης και συγκεκριμένα το άρθρο 194 αυτής,

— έχοντας υπόψη το ψήφισμά του της 17ης Σεπτεμβρίου 2020 σχετικά με τη μεγιστοποίηση του δυναμικού ενεργειακής απόδοσης του κτιριακού αποθέματος της ΕΕ (1),

— έχοντας υπόψη το ψήφισμά του της 21ης Ιανουαρίου 2021 σχετικά με την πρόσβαση σε αξιοπρεπή και οικονομικά προσιτή στέγαση για όλους (2),

— έχοντας υπόψη το ψήφισμά του της 19ης Μαΐου 2021 σχετικά με μια ευρωπαϊκή στρατηγική για την ενοποίηση των ενεργειακών συστημάτων (3),

— έχοντας υπόψη το ψήφισμά του της 19ης Μαΐου 2021 σχετικά με μια ευρωπαϊκή στρατηγική για το υδρογόνο (4),

— έχοντας υπόψη την οδηγία 2010/31/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την ενεργειακή απόδοση των κτιρίων (5) (οδηγία για την ενεργειακή απόδοση των κτιρίων — ΟΕΑΚ),

— έχοντας υπόψη την οδηγία 2012/27/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την ενεργειακή απόδοση, την τροποποίηση των οδηγιών 2009/125/ΕΚ και 2010/30/ΕΕ και την κατάργηση των οδηγιών 2004/8/ΕΚ και 2006/32/ΕΚ (6) (οδηγία για την ενεργειακή απόδοση),

— έχοντας υπόψη την οδηγία 2014/94/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την ανάπτυξη υποδομών εναλλακτικών καυσίμων (7), καθώς και την προγραμματισμένη αναθεώρησή της,

— έχοντας υπόψη τον κανονισμό (ΕΕ) 2019/631 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με τα πρότυπα επιδόσεων για τις εκπομπές CO2 από τα καινούργια επιβατικά αυτοκίνητα και από τα καινούργια ελαφρά επαγγελματικά οχήματα (8), καθώς και την πρόταση της Επιτροπής, της 14ης Ιουλίου 2021, για την τροποποίηση του κανονισμού (ΕΕ) 2019/631 όσον αφορά την ενίσχυση των προαναφερθέντων προτύπων, σύμφωνα με την αυξημένη κλιματική φιλοδοξία της Ένωσης (COM(2021)0556),

— έχοντας υπόψη τον κανονισμό (ΕΕ) 2021/1119 του Ευρωπαϊκού Κοινοβουλίου και του Συμβουλίου, της 30ής Ιουνίου 2021, για τη θέσπιση πλαισίου με στόχο την επίτευξη κλιματικής ουδετερότητας και για την τροποποίηση των κανονισμών (ΕΚ) αριθ. 401/2009 και (ΕΕ) 2018/1999 («ευρωπαϊκό νομοθέτημα για το κλίμα») (9),

— έχοντας υπόψη τη σύσταση (ΕΕ) 2019/786 της Επιτροπής, της 8ης Μαΐου 2019, για την ανακαίνιση κτιρίων (10),

— έχοντας υπόψη τη σύσταση (ΕΕ) 2019/1019 της Επιτροπής, της 7ης Ιουνίου 2019, σχετικά με τον εκσυγχρονισμό των κτιρίων (11),

— έχοντας υπόψη την ανακοίνωση της Επιτροπής, της 11ης Δεκεμβρίου 2019, σχετικά με την Ευρωπαϊκή Πράσινη Συμφωνία (COM(2019)0640), καθώς και το ψήφισμα του Κοινοβουλίου της 15ης Ιανουαρίου 2020 (12) επί του θέματος,

— έχοντας υπόψη την ανακοίνωση της Επιτροπής, της 11ης Μαρτίου 2020, με τίτλο «Ένα νέο σχέδιο δράσης για την κυκλική οικονομία — Για μια πιο καθαρή και πιο ανταγωνιστική Ευρώπη» (COM(2020)0098),

— έχοντας υπόψη την ανακοίνωση της Επιτροπής της 14ης Οκτωβρίου 2020 σχετικά με το «Κύμα ανακαινίσεων για την Ευρώπη — οικολογικά κτίρια, θέσεις εργασίας, καλύτερη ζωή» (COM(2020)0662),

— έχοντας υπόψη την ανακοίνωση της Επιτροπής, της 9ης Δεκεμβρίου 2020, με τίτλο «Στρατηγική για βιώσιμη και έξυπνη κινητικότητα — οι ευρωπαϊκές μεταφορές σε τροχιά μέλλοντος» (COM(2020)0789),

— έχοντας υπόψη την ανακοίνωση της Επιτροπής, της 6ης Ιουλίου 2021, με τίτλο «Στρατηγική χρηματοδότησης της μετάβασης προς τη βιώσιμη οικονομία» (COM(2021)0390),

— έχοντας υπόψη το έγγραφο εργασίας των υπηρεσιών της Επιτροπής, της 25ης Μαρτίου 2021, με τίτλο «Preliminary analysis of the long-term renovation strategies of 13 Member States» (Προκαταρκτική ανάλυση των μακροπρόθεσμων στρατηγικών ανακαίνισης σε 13 κράτη μέλη) (SWD(2021)0069),

— έχοντας υπόψη τη δέσμη «Προσαρμογή στον στόχο του 55 %» («Fit for 55») που δημοσιεύθηκε πρόσφατα,

— έχοντας υπόψη το άρθρο 54 του Κανονισμού του, καθώς και το άρθρο 1 παράγραφος 1 στοιχείο ε) και το παράρτημα 3 της απόφασης της Διάσκεψης των Προέδρων, της 12ης Δεκεμβρίου 2002, σχετικά με τη διαδικασία για την εξουσιοδότηση εκπόνησης εκθέσεων πρωτοβουλίας,

— έχοντας υπόψη τη γνωμοδότηση της Επιτροπής Μεταφορών και Τουρισμού,

— έχοντας υπόψη την έκθεση της Επιτροπής Βιομηχανίας, Έρευνας και Ενέργειας (A9-0321/2021),

Α. λαμβάνοντας υπόψη ότι τα κτίρια ευθύνονται για το 36 % των συνολικών εκπομπών αερίων του θερμοκηπίου και ότι ο τομέας της ανακαίνισης κτιρίων είναι ένας από τους βασικούς τομείς που μπορούν να συμβάλλουν στη μείωση των αερίων του θερμοκηπίου και την επίτευξη των στόχων της ΕΕ για κλιματική ουδετερότητα, ενεργειακή απόδοση, καθώς και των στόχων της Ευρωπαϊκής Πράσινης Συμφωνίας·

Β. λαμβάνοντας υπόψη ότι η σταδιακή και ριζική ανακαίνιση των 210 εκατομμυρίων υφιστάμενων κτιρίων θα είναι ζωτικής σημασίας για οποιαδήποτε πειστική στρατηγική, καθώς αυτά είναι τα λιγότερο αποδοτικά κτίρια από ενεργειακή άποψη ενώ έως και 110 εκατομμύρια κτίρια χρήζουν ενδεχομένως ανακαίνισης (13)·

Γ. λαμβάνοντας υπόψη ότι, το 2019, το 6 % των νοικοκυριών της ΕΕ δεν ήταν σε θέση να πληρώσουν τους λογαριασμούς κοινής ωφέλειας· λαμβάνοντας υπόψη ότι η ενεργειακή απόδοση των κτιρίων μπορεί να έχει θετικό αντίκτυπο στην καταπολέμηση της ενεργειακής φτώχειας·

Δ. λαμβάνοντας υπόψη ότι το ποσοστό ανακαίνισης κτιρίων είναι επί του παρόντος πολύ χαμηλό, γύρω στο 1 % ετησίως, με το ποσοστό ριζικών ανακαινίσεων να ανέρχεται σε 0,2 % ετησίως· λαμβάνοντας υπόψη ότι τα προγράμματα ανακαίνισης δεν περιλαμβάνουν πάντα βελτιώσεις της ενεργειακής απόδοσης και αύξηση της χρήσης ενέργειας από ανανεώσιμες πηγές·

Ε. λαμβάνοντας υπόψη ότι, σύμφωνα με τον ορισμό του άρθρου 2 παράγραφος 18 του κανονισμού (ΕΕ) 2018/1999 (14) για τη διακυβέρνηση της Ενεργειακής Ένωσης και της Δράσης για το Κλίμα, η αρχή της προτεραιότητας στην ενεργειακή απόδοση αποτελεί κατευθυντήρια αρχή της ενεργειακής πολιτικής της ΕΕ προκειμένου να αυξηθεί η αποτελεσματικότητα της ενεργειακής ζήτησης και προσφοράς, ιδίως μέσω οικονομικά αποδοτικών ενεργειακών εξοικονομήσεων στην τελική χρήση, πρωτοβουλιών ανταπόκρισης στη ζήτηση και αποτελεσματικότερης μετατροπής, μεταφοράς και διανομής ενέργειας·

ΣΤ. λαμβάνοντας υπόψη ότι, σύμφωνα με αξιολόγηση της Επιτροπής, η θέρμανση και το ζεστό νερό και μόνο αντιστοιχούν στο 79 % της συνολικής ενέργειας που χρησιμοποιείται εντέλει (192,5 Mtoe) (15)·

Ζ. λαμβάνοντας υπόψη ότι η τελευταία αναθεώρηση της ΟΕΑΚ το 2018 μέσω της οδηγίας (ΕΕ) 2018/844 (16) είχε ως στόχο να επιταχύνει την ανακαίνιση των υφιστάμενων κτιρίων έως το 2050, να στηρίξει τον εκσυγχρονισμό όλων των κτιρίων με έξυπνες τεχνολογίες και σαφέστερη σύνδεση με την καθαρή κινητικότητα, να παράσχει ένα σταθερό περιβάλλον για επενδυτικές αποφάσεις, καθώς και να δώσει τη δυνατότητα στους καταναλωτές και τις επιχειρήσεις να κάνουν πιο συνειδητές επιλογές για την εξοικονόμηση ενέργειας και χρημάτων·

Η. λαμβάνοντας υπόψη ότι, μετά την τελευταία αναθεώρηση της ΟΕΑΚ, η ΕΕ έχει θέσει ως στόχο την επίτευξη κλιματικής ουδετερότητας το αργότερο έως το 2050·

Θ. λαμβάνοντας υπόψη ότι η ΟΕΑΚ απαιτεί από τα κράτη μέλη να εγκρίνουν μακροπρόθεσμες στρατηγικές ανακαίνισης αλλά δεν τα υποχρεώνει να προχωρήσουν σε ανακαινίσεις ούτε παρέχει οδηγίες σχετικά με την υλοποίησή των ανακαινίσεων, ενώ δεν παρέχει σαφή μέσα για την αξιολόγηση των αποτελεσμάτων των στρατηγικών τους·

Ι. λαμβάνοντας υπόψη ότι οι μακροπρόθεσμες στρατηγικές ανακαίνισης θα πρέπει να στηρίζουν επαρκώς την ενεργειακή απόδοση των κοινωνικών κατοικιών·

ΙΑ. λαμβάνοντας υπόψη ότι τα μέτρα για το σύστημα αυτοματισμού και ελέγχου κτιρίων που περιλαμβάνονται στην αναθεωρημένη ΟΕΑΚ δεν έχουν ακόμη μεταφερθεί πλήρως στο εθνικό δίκαιο των κρατών μελών· λαμβάνοντας υπόψη ότι η εφαρμογή των μέτρων αυτών θα δημιουργήσει ένα κλίμα ασφάλειας για τους επενδυτές και τους επαγγελματίες·

ΙΒ. λαμβάνοντας υπόψη ότι η οδηγία για την ενεργειακή απόδοση απαιτεί από τα κράτη μέλη να διενεργούν ολοκληρωμένες αξιολογήσεις σχετικά με την αποδοτική και ανανεώσιμη θέρμανση και ψύξη με σκοπό τον προσδιορισμό των δυνατοτήτων για λύσεις θέρμανσης και ψύξης στον κατασκευαστικό τομέα και την πρόταση πολιτικών για την επίτευξη αποδοτικότητας και δυναμικού ανανεώσιμων πηγών ενέργειας·

ΙΓ. λαμβάνοντας υπόψη ότι η πρωτοβουλία για το «Νέο ευρωπαϊκό Bauhaus» αποσκοπεί στην εξάλειψη των διαφορών μεταξύ σχεδιασμού και λειτουργίας, βιώσιμης διαβίωσης, έξυπνης χρήσης των πόρων και καινοτόμων και χωρίς αποκλεισμούς λύσεων·

ΙΔ. λαμβάνοντας υπόψη ότι η επαρκής χρηματοδότηση έχει κομβική σημασία για την υλοποίηση του κύματος ανακαινίσεων· λαμβάνοντας υπόψη ότι η ανακαίνιση αποτελεί εμβληματικό τομέα για επενδύσεις και μεταρρυθμίσεις στο πλαίσιο του Μηχανισμού Ανάκαμψης και Ανθεκτικότητας·

ΙΕ. λαμβάνοντας υπόψη ότι τα ηλεκτρικά οχήματα (ΗΟ) αποτελούν σημαντικό στοιχείο της μετάβασης της ΕΕ σε καθαρές μορφές ενέργειας με βάση μέτρα ενεργειακής απόδοσης, ανανεώσιμες πηγές ενέργειας, εναλλακτικά καύσιμα και καινοτόμες λύσεις για τη διαχείριση της ενεργειακής ευελιξίας, προκειμένου να επιτευχθεί ο στόχος της κλιματικής ουδετερότητας το αργότερο έως το 2050·

ΙΣΤ. λαμβάνοντας υπόψη ότι η ΟΕΑΚ συμπληρώνει την οδηγία 2014/94/ΕΕ για τις υποδομές εναλλακτικών καυσίμων παρέχοντας τη νομική βάση για την κατασκευή σημείων επαναφόρτισης σε οικιστικά και μη οικιστικά κτίρια· λαμβάνοντας υπόψη ότι η ΟΕΑΚ διαδραματίζει βασικό ρόλο σε επίπεδο ΕΕ για τη στήριξη της έξυπνης, ιδιωτικής επαναφόρτισης, δεδομένου ότι είναι πιθανόν το μεγαλύτερο μέρος της επαναφόρτισης να πραγματοποιείται σε ιδιωτικές και δημόσια προσβάσιμες μη οικιστικές τοποθεσίες·

ΙΖ. λαμβάνοντας υπόψη ότι οι ιδιωτικοί φορτιστές ΗΟ συνοδεύονται από διαφορετικές εφαρμογές και τεχνικές απαιτήσεις σε σύγκριση με τα δημόσια σημεία φόρτισης, δεδομένου ότι τροφοδοτούνται με χαμηλότερη ισχύ και χρησιμοποιούνται για μεγαλύτερες περιόδους φόρτισης, εξακολουθούν δε να αποτελούν, σε μεγάλο βαθμό, την πλέον οικονομικά προσιτή μέθοδο φόρτισης·

ΙΗ. λαμβάνοντας υπόψη ότι η ΟΕΑΚ θα πρέπει να αντικατοπτρίζει τις απαιτήσεις για την εγκατάσταση ελάχιστου αριθμού σημείων επαναφόρτισης στους χώρους στάθμευσης των κτιρίων, και για τον σκοπό αυτό να καθιστά υποχρεωτική την επαρκή προκαλωδίωση για τη φόρτιση ΗΟ· λαμβάνοντας υπόψη ότι, από το 2025, τα κράτη μέλη πρέπει να ορίζουν ελάχιστες απαιτήσεις για τα σημεία επαναφόρτισης σε όλα τα μη οικιστικά κτίρια —τόσο δημόσια όσο και ιδιωτικά— που διαθέτουν περισσότερες από 20 θέσεις στάθμευσης, σύμφωνα με τις σχετικές εθνικές, περιφερειακές και τοπικές συνθήκες·

Παρατηρήσεις

1. επισημαίνει ότι οι διατάξεις του άρθρου 2α της ΟΕΑΚ θα πρέπει να ενισχυθούν και να εφαρμοστούν αποτελεσματικά προκειμένου να διασφαλιστεί ότι ο κατασκευαστικός τομέας συμβάλλει επιτυχώς στη μείωση των αερίων του θερμοκηπίου κατά τουλάχιστον 55 % έως το 2030 και στην επίτευξη του στόχου της ΕΕ για κλιματική ουδετερότητα το αργότερο έως το 2050· πιστεύει ότι ο κύριος στόχος, τα ενδιάμεσα βήματα και οι δείκτες της ΟΕΑΚ θα πρέπει επίσης να προσαρμοστούν ανάλογα, δεδομένου ότι οι μακροπρόθεσμες στρατηγικές ανακαίνισης, επί του παρόντος, δεν μπορούν να ανταποκριθούν στις απαιτήσεις των στόχων της ΟΕΑΚ·

2. τονίζει ότι η ΟΕΑΚ και οι λεπτομερείς μακροπρόθεσμες στρατηγικές ανακαίνισης θα πρέπει να αποτελέσουν κινητήρια δύναμη για την αύξηση της κλίμακας, της ταχύτητας, του βάθους και της ποιότητας της ανακαίνισης του κτιριακού αποθέματος της Ευρώπης μέσω νέων καινοτόμων μέτρων πολιτικής, όπως προτείνεται στο «κύμα ανακαίνισης»·

3. αποδοκιμάζει το γεγονός ότι ορισμένα κράτη μέλη υπέβαλαν καθυστερημένα τις μακροπρόθεσμες στρατηγικές ανακαίνισης και ότι ένα κράτος μέλος μάλιστα δεν τις έχει υποβάλει ακόμα· τονίζει ότι, ως εκ τούτου, είναι δύσκολο να συγκριθούν τα σχέδια των κρατών μελών· επισημαίνει ότι υπάρχει και θετική πλευρά στην καθυστερημένη υποβολή σχεδίων διότι στα σχέδια αυτά συμπεριλήφθηκαν τα εθνικά σχέδια ανάκαμψης που υιοθετήθηκαν λόγω της κρίσης COVID-19 και οι πλέον πρόσφατες πρωτοβουλίες πολιτικής της ΕΕ, όπως η Ευρωπαϊκή Πράσινη Συμφωνία και το «κύμα ανακαινίσεων»· σημειώνει, ωστόσο, ότι αυτό δημιούργησε ανισότητες μεταξύ των κρατών μελών που υπέβαλαν τις μακροπρόθεσμες στρατηγικές ανακαίνισης πριν από τα σχέδια τους για την ανάκαμψη από την πανδημία·

4. υπενθυμίζει πόσο σημαντική είναι η διάθεση επαρκών χρηματοδοτικών πόρων μέσω του NextGenerationEU στον τομέα της ανακαίνισης και της ενεργειακής απόδοσης και αποδοτικότητας των κτιρίων· πιστεύει ότι η σύνδεση της ανακαίνισης κτιρίων με τα ταμεία ανάκαμψης παρέχει στα κράτη μέλη την οικονομική ευκαιρία αλλά και τα μέσα να μειώσουν τις εκπομπές αερίων του θερμοκηπίου·

5. σημειώνει ότι οι μακροπρόθεσμες στρατηγικές ανακαίνισης που υποβλήθηκαν συμμορφώνονται σε γενικές γραμμές με τις απαιτήσεις του άρθρου 2α της ΟΕΑΚ, παρέχοντας πληροφορίες σχετικά με τις διάφορες κατηγορίες που προβλέπονται σε αυτό· αποδοκιμάζει, ωστόσο, το γεγονός ότι το επίπεδο λεπτομέρειας και φιλοδοξίας των διαφόρων μακροπρόθεσμων στρατηγικών ανακαίνισης ποικίλλει· αποδοκιμάζει το γεγονός ότι αρκετά κράτη μέλη δεν έχουν θέσει σαφή ορόσημα για το 2030, το 2040 και το 2050, όπως προβλέπεται στο άρθρο 2α· αποδοκιμάζει, επίσης, το γεγονός ότι δεν παρέχουν όλες οι μακροπρόθεσμες στρατηγικές ανακαίνισης δεδομένα για τη μείωση των εκπομπών αερίων του θερμοκηπίου, γεγονός που δυσχεραίνει την αξιολόγηση της φιλοδοξίας των στρατηγικών όσον αφορά τον μετριασμό της κλιματικής αλλαγής· πιστεύει ότι οι μακροπρόθεσμες στρατηγικές ανακαίνισης θα πρέπει να προβλέπουν τη λήψη μέτρων και τη θέσπιση εργαλείων παρακολούθησης για τον τριπλασιασμό των ανακαινίσεων ετησίως, λαμβάνοντας υπόψη τα διαφορετικά σημεία εκκίνησης και τα διαφορετικά κτιριακά αποθέματα στα κράτη μέλη·

6. επισημαίνει ότι τα κράτη μέλη επικεντρώθηκαν κυρίως στην απαλλαγή των συστημάτων ενεργειακού εφοδιασμού από τις ανθρακούχες εκπομπές και τις εκπομπές αερίων του θερμοκηπίου, αντί να ασχοληθούν ενεργά με τον σχεδιασμό μέτρων και τη χάραξη πολιτικών με απώτερο σκοπό τη βελτίωση της ενεργειακής απόδοσης των κτιρίων. Τούτο θα μπορούσε να υλοποιηθεί χάρη στην εφαρμογή της αρχής της προτεραιότητας στην ενεργειακή απόδοση που θα είχε ως συνέπεια τη μείωση της συνολικής κατανάλωσης ενέργειας στον κατασκευαστικό τομέα, στο πλαίσιο μιας ολοκληρωμένης προσέγγισης των ενεργειακών συστημάτων· τονίζει ότι η ενεργειακή απόδοση και η χρήση ανανεώσιμων πηγών ενέργειας θα πρέπει να μεγιστοποιηθούν σε όλα τα στάδια της αξιακής αλυσίδα της ενέργειας, συμπεριλαμβανομένης της ηλεκτρικής ενέργειας, της θερμότητας και του φυσικού αερίου, και μάλιστα όχι μόνο για μεμονωμένα κτίρια·

7. καλεί την Επιτροπή να παρακολουθεί στενά κατά πόσον οι στόχοι των μακροπρόθεσμων στρατηγικών ανακαίνισης ευθυγραμμίζονται με το «κύμα ανακαινίσεων», τις ολοκληρωμένες εκτιμήσεις σχετικά με τη θέρμανση και την ψύξη που απαιτούνται από την οδηγία για την ενεργειακή απόδοση και την οδηγία για τις ανανεώσιμες πηγές ενέργειας ( 17 ) , καθώς και τους νέους στόχους για το κλίμα και την ενέργεια για κάθε κράτος μέλος ανάλογα με το κτιριακό τους απόθεμα·

8. καλεί τα κράτη μέλη να προωθήσουν τεχνικές ανακαίνισης που ευνοούν την ενσωμάτωση των ανανεώσιμων πηγών ενέργειας στο ενεργειακό σύστημα των κτιρίων, όπως η εγκατάσταση υποδομών φόρτισης ηλεκτρικών οχημάτων, η αποθήκευση θερμότητας και η σύνδεση με ευφυή δίκτυα· ενθαρρύνει τα κράτη μέλη και την Επιτροπή να προωθήσουν την ανταλλαγή βέλτιστων πρακτικών·

9. πιστεύει ότι η συμμετοχή των πολιτών στις πρωτοβουλίες για την πράσινη μετάβαση και τις ανακαινίσεις κτιρίων είναι κομβικής σημασίας για την επιτυχία τους· τονίζει ότι η συμμετοχή εμπειρογνωμόνων και η αξιοποίηση της δημόσιας τεχνογνωσίας μπορούν να συμβάλουν στη βελτίωση της εφαρμογής· καλεί τα κράτη μέλη να διασφαλίσουν την πλήρη διαφάνεια της δημόσιας διαβούλευσης σχετικά με τις μακροπρόθεσμες στρατηγικές ανακαίνισης καθώς και την πλήρη συμμετοχή σε αυτή διευκολύνοντας τη συμμετοχή όλων των σχετικών ενδιαφερόμενων μερών σύμφωνα με τις ειδικές απαιτήσεις της ΟΕΑΚ·

10. εκφράζει τη δυσαρέσκειά του για το γεγονός ότι η ΕΕ δεν πέτυχε τον στόχο της για την ενεργειακή απόδοση το 2020· επισημαίνει ότι υπάρχει ένα συλλογικό χάσμα φιλοδοξίας όσον αφορά τις εθνικές συνεισφορές στο πλαίσιο των εθνικών σχεδίων για την ενέργεια και το κλίμα για την επίτευξη του στόχου ενεργειακής απόδοσης το 2030 και ότι, ως εκ τούτου, τα κράτη μέλη θα πρέπει να εντείνουν σημαντικά τις προσπάθειές τους·

11. τονίζει ότι οι κατασκευές είναι μια σύνθετη δραστηριότητα που απαιτεί τον απόλυτο συντονισμό πολλών επαγγελματιών και τεχνιτών και βασίζεται στη χρήση διαφόρων κατασκευαστικών τεχνικών και υλικών· πιστεύει ότι η αναθεώρηση της ΟΕΑΚ πρέπει να λάβει υπόψη την αλληλεπίδραση με άλλες πολιτικές για τις βιώσιμες κατασκευές και την ουδετερότητα των υλικών, προκειμένου να διασφαλιστεί η απαλλαγή των ευρωπαϊκών κτιρίων από τις ανθρακούχες εκπομπές·

12. τονίζει τη σημασία της βιωσιμότητας των υλικών και της κατανάλωσης πόρων στον κύκλο ζωής ενός κτιρίου, από την εξόρυξη, την κατασκευή και τη χρήση υλικών έως την κατάργηση της χρήσης τους και την κατεδάφιση, καθώς και την ανακύκλωση και επαναχρησιμοποίηση τους, συμπεριλαμβανομένων των ανανεώσιμων και βιώσιμων φυσικών υλικών· επισημαίνει, επιπλέον, ότι ο οικοδομικός σχεδιασμός θα πρέπει να αξιοποιεί την κυκλική οικονομία στα διάφορα στάδια της κατασκευαστικής διαδικασίας·

13. υποστηρίζει τη χρήση βιώσιμων, καινοτόμων και μη τοξικών δομικών υλικών και τονίζει τη σημασία της ενίσχυσης της κυκλικότητας των δομικών υλικών με την εφαρμογή ή τη δημιουργία ενός σχετικού συστήματος επισήμανσης με βάση περιβαλλοντικά πρότυπα και ειδικά κριτήρια για ορισμένα υλικά· σημειώνει ότι απαιτείται περαιτέρω έρευνα σχετικά με τα βιώσιμα υλικά και τις βιώσιμες διαδικασίες· επισημαίνει ότι τα υλικά με βάση το ξύλο μπορούν να χρησιμοποιηθούν ως εναλλακτική λύση για τα υλικά ορυκτής προέλευσης στην κατασκευή κτιρίων και επισημαίνει τις μακροπρόθεσμες δυνατότητές τους όσον αφορά την αποθήκευση άνθρακα·

14. αναγνωρίζει ότι, ενώ οι ριζικές ανακαινίσεις έχουν το πλεονέκτημα της ολοκληρωτικής αλλαγής στην ενεργειακή απόδοση ενός κτιρίου, οι σταδιακές και οι σταδιακές ριζικές ανακαινίσεις μπορούν να επιτρέψουν τη λήψη λιγότερο ανατρεπτικών και οικονομικά αποδοτικότερων μέτρων ανακαίνισης, ευθυγραμμίζοντάς τα με συγκεκριμένα «σημεία ενεργοποίησης»· σημειώνει ότι τέτοιες περιπτώσεις οφείλονται είτε σε πρακτικές ευκαιρίες, προσωπικές περιστάσεις, αλλαγή ιδιοκτησίας ή σε αλλαγή ενοικιαστή σε ενοικιαζόμενα ακίνητα· ενθαρρύνει τα κράτη μέλη να εξετάσουν τρόπους χρήσης των «σημείων ενεργοποίησης» για την παροχή κινήτρων για ανακαινίσεις· σημειώνει ότι οι ανακαινίσεις ενός σταδίου και οι σταδιακές ανακαινίσεις δεν είναι ανταγωνιστικές μέθοδοι αλλά κατάλληλες λύσεις κατά περίπτωση· πιστεύει ότι οι σταδιακές και σταδιακές ριζικές ανακαινίσεις πρέπει να υλοποιούνται σύμφωνα με τα πρότυπα ριζικής ανακαίνισης, προκειμένου να διασφαλιστεί ότι δεν θα προκύψουν φαινόμενα εγκλωβισμού μέσω καθορισμένου χάρτη πορείας για την ανακαίνιση κτιρίων·

15. σημειώνει ότι ο ισχύων ορισμός των κτιρίων με σχεδόν μηδενική κατανάλωση ενέργειας που περιλαμβάνεται στην ΟΕΑΚ είναι ποιοτικής φύσης και παρέχει ευρύ περιθώριο διακριτικής ευχέρειας στα κράτη μέλη όσον αφορά τον καθορισμό εθνικών προτύπων· καλεί την Επιτροπή να καθιερώσει ένα πρότυπο «ριζικής ανακαίνισης» με στόχο την εξοικονόμηση ενέργειας και τη μείωση των εκπομπών αερίων του θερμοκηπίου, καθώς και εναρμονισμένο ορισμό για τα κτίρια με σχεδόν μηδενική κατανάλωση ενέργειας·

16. θεωρεί ότι οι ανακαινίσεις και οι προδιαγραφές για τα νέα κτίρια θα πρέπει να λαμβάνουν υπόψη τους την πυρασφάλεια και την αντιμετώπιση των κινδύνων που απορρέουν από την έντονη σεισμική δραστηριότητα, δεδομένου ότι αυτά έχουν αρνητικό αντίκτυπο στην ενεργειακή απόδοση και τη διάρκεια ζωής των κτιρίων, ενώ θα πρέπει να περιλαμβάνουν και αυστηρά υγειονομικά πρότυπα· καλεί τα κράτη μέλη να δημιουργήσουν ένα σύστημα ελέγχου των ηλεκτρικών εγκαταστάσεων, δεδομένου ότι το 30 % των οικιακών πυρκαγιών και το 50 % των οικιακών πυρκαγιών λόγω ατυχήματος οφείλονται σε ηλεκτρικές συσκευές ή πηγές ηλεκτρισμού ( 18 ) · πιστεύει ότι η ανακαίνιση του ευρωπαϊκού κτιριακού αποθέματος θα πρέπει να περιλαμβάνει ελέγχους και αναβαθμίσεις της ηλεκτρικής ασφάλειας και να διασφαλίζει επαρκή εξαερισμό για τον καπνό σε περίπτωση πυρκαγιάς· υπογραμμίζει ότι οι μακροπρόθεσμες στρατηγικές ανακαίνισης θα πρέπει επίσης να συμβάλλουν στην ενίσχυση της στατικότητας και της δομής του κτιριακού αποθέματος·

17. επαναλαμβάνει ότι, κατά τις εργασίες αναβάθμισης της ενεργειακής απόδοσης των κτιρίων, πρέπει να λαμβάνεται υπόψη η παρουσία αμιάντου στα κτίρια αυτά ώστε να αφαιρούνται τα υλικά που τον περιέχουν και να αποφεύγεται η έκλυση του στο περιβάλλον ( 19 )

18. αποδοκιμάζει το γεγονός ότι, μολονότι η προθεσμία για τη μεταφορά της ΟΕΑΚ στο εθνικό δίκαιο έληξε στις 10 Μαρτίου 2020, ορισμένα κράτη μέλη δεν έχουν ακόμη εφαρμόσει πλήρως την εν λόγω νομοθετική πράξη·

19. υπενθυμίζει τη σημασία της παροχής επαρκών κινήτρων για την ανακαίνιση των κτιρίων, καθώς και της λήψης οικονομικών μέτρων που συνδέονται με τη βελτίωση της ενεργειακής απόδοσης και την εξοικονόμηση ενέργειας, σύμφωνα με το άρθρο 10 παράγραφος 6 της ΟΕΑΚ, προκειμένου να διασφαλιστεί ότι οι ανακαινίσεις είναι οικονομικά προσιτές·

20. τονίζει πόσο σημαντική είναι η σαφής και σωστή ενημέρωση των υποψήφιων αγοραστών και των μελλοντικών ενοικιαστών όσον αφορά την ενεργειακή απόδοση και το ενεργειακό κόστος· αναγνωρίζει την ανάγκη βελτίωσης και καλύτερης εναρμόνισης των πιστοποιητικών ενεργειακής απόδοσης (ΠΕΑ) σε όλα τα κράτη μέλη, προκειμένου να είναι πιο εύκολα συγκρίσιμα, καλύτερης ποιότητας και πιο αξιόπιστα, λαμβάνοντας παράλληλα υπόψη τα διαφορετικά σημεία εκκίνησης και τα διαφορετικά κτιριακά αποθέματα στα κράτη μέλη· πιστεύει, ως εκ τούτου, ότι τα ΠΕΑ θα πρέπει να είναι πιο προσβάσιμα και κατανοητά, να περιέχουν πρακτικές πληροφορίες σχετικά με την πραγματική ενεργειακή απόδοση, ιδίως όσον αφορά το πραγματικό αποτύπωμα άνθρακα ενός κτιρίου, να είναι σε ψηφιακή μορφή και να περιέχουν πληροφορίες από την τοπική αγορά σε επίπεδο ΕΕ και για παραμέτρους περιβαλλοντικής ποιότητας εσωτερικών χώρων, όπως η θερμική άνεση· επισημαίνει ότι τα ΠΕΑ θα μπορούσαν, ως εκ τούτου, να χρησιμοποιηθούν για προαιρετικές υπηρεσίες απόκρισης στη ζήτηση ως σημείο αναφοράς για ρυθμιστικά μέτρα, χρηματοδοτικά προγράμματα και ολοκληρωμένες πολιτικές ανακαίνισης·

21. επισημαίνει τις διαφορές μεταξύ της πραγματικής ενεργειακής απόδοσης και της απόδοσης όπως υπολογίζεται από τα ΠΕΑ, οι οποίες προκαλούν σύγχυση στους χρήστες των εν λόγω πιστοποιητικών· τονίζει την ανάγκη ενσωμάτωσης του διαβατηρίου ανακαίνισης κτιρίου, του ψηφιακού ημερολογίου οικοδομών και του δείκτη ευφυούς ετοιμότητας (SRI) στο πλαίσιο των ΠΕΑ ώστε να αποφευχθεί ο πολλαπλασιασμός των εργαλείων και να υπάρξει μεγαλύτερη σαφήνεια για τους καταναλωτές· πιστεύει ότι αυτό θα διευκολύνει την ανακαίνιση, θα αυξήσει το βάθος της, θα διασφαλίσει τον συντονισμό μεταξύ των διαφόρων μέτρων με την πάροδο του χρόνου και θα αποφέρει πολλαπλά οφέλη·

22. υπενθυμίζει ότι οι μακροπρόθεσμες στρατηγικές ανακαίνισης θα πρέπει να περιλαμβάνουν τα ευρύτερα οφέλη των ανακαινίσεων, όπως η υγεία, η ασφάλεια, η θερμική άνεση και η ποιότητα του αέρα στο εσωτερικό των κτιρίων· σημειώνει ότι, σύμφωνα με μελέτη της Επιτροπής ( 20 ) , η υγεία ήταν το πρωταρχικό κίνητρο των ιδιωτών ιδιοκτητών κατοικιών κατά την πραγματοποίηση ενεργειακών ανακαινίσεων, με σαφή σύνδεση μεταξύ της ποιότητας των κατοικιών, της ενεργειακής φτώχειας και της υγείας· πιστεύει ότι όταν τα κράτη μέλη προωθούν την ανακαίνιση κτιρίων μέσω, μεταξύ άλλων πρωτοβουλιών, δημόσιων προγραμμάτων παροχής κινήτρων και ενημερωτικών εκστρατειών, θα πρέπει να περιλαμβάνουν στις ενέργειές τους και την ποιότητα του αέρα εσωτερικών χώρων· ενθαρρύνει τα κράτη μέλη να βελτιώσουν τη συλλογή δεδομένων σχετικά με τις παραμέτρους ποιότητας του περιβάλλοντος εσωτερικών χώρων, με σκοπό την ανάπτυξη ελάχιστων περιβαλλοντικών προτύπων ποιότητας εσωτερικών χώρων·

23. επισημαίνει ότι οι φιλόδοξοι στόχοι για ριζική και σταδιακή ριζική ανακαίνιση του υφιστάμενου κτιριακού αποθέματος θα δημιουργήσουν έως και 2 εκατομμύρια θέσεις εργασίας ( 21 ) , κυρίως τοπικές, που δεν θα μπορούν να καλυφθούν με εξωτερική ανάθεση, ιδίως σε μικρές και μεσαίες επιχειρήσεις, και θα προσφέρουν καθαρή και οικονομικά προσιτή ενέργεια στους καταναλωτές ενώ θα βελτιώσουν και τις συνθήκες διαβίωσης των ενοίκων·

24. υπενθυμίζει ότι τα δημόσια κτίρια πρέπει να πρωτοστατήσουν στα ποσοστά ανακαίνισης και στην απαλλαγή από τις ανθρακούχες εκπομπές, την επίτευξη ενεργειακής απόδοσης και οικονομικής αποδοτικότητας, συμβάλλοντας έτσι στην αύξηση της ευαισθητοποίησης και της αποδοχής από το ευρύτερο κοινό·

25. επαναλαμβάνει την έκκληση του για την προώθηση μιας πρωτοβουλίας της ΕΕ για τις δεξιότητες, συμπεριλαμβανομένων πτυχών που θα ενθαρρύνουν την ενσωμάτωση της διάστασης του φύλου, σε συνδυασμό με εθνικές προσπάθειες, προκειμένου να δοθεί η δυνατότητα σε ενδιάμεσους φορείς, όπως εταιρείες εγκαταστάσεων, αρχιτέκτονες ή εργολάβους, να παρέχουν συμβουλές, να υπαγορεύουν ή να εγκαθιστούν τις απαραίτητες λύσεις, συμπεριλαμβανομένων ψηφιακών λύσεων, για την υλοποίηση προγραμμάτων ενεργειακής απόδοσης και ενός κτιριακού αποθέματος απαλλαγμένου από ανθρακούχες εκπομπές, καθώς και να δοθεί έμφαση στην επανειδίκευση και την αναβάθμιση των δεξιοτήτων όσων δραστηριοποιούνται στον κατασκευαστικό τομέα· θεωρεί απαραίτητο τα κράτη μέλη να παρέχουν σαφή σύνδεση μεταξύ των εθνικών τους μακροπρόθεσμων στρατηγικών ανακαίνισης και των κατάλληλων πρωτοβουλιών για την προώθηση των δεξιοτήτων και της εκπαίδευσης στους τομείς των κατασκευών και της ενεργειακής απόδοσης·

26. πιστεύει ότι οι αρχές της οικονομικής απόδοσης και της ουδετερότητας του κόστους, σύμφωνα με τις οποίες οι αυξήσεις των ενοικίων εξισορροπούνται με την εξοικονόμηση ενέργειας, θα μειώσουν τους λογαριασμούς ενέργειας για τους τελικούς καταναλωτές· ενθαρρύνει τα κράτη μέλη να περιλαμβάνουν συστηματικά στις μακροπρόθεσμες στρατηγικές τους ανακαίνισης πολιτικές και δράσεις για την αντιμετώπιση της ενεργειακής φτώχειας και των κτιρίων με τις χειρότερες επιδόσεις στα εθνικά κτιριακά τους αποθέματα και για την αντιμετώπιση των στρεβλώσεων της αγοράς και των κερδοσκοπικών αγορών που οδηγούν σε υψηλότερα ενοίκια, γεγονός που επηρεάζει αρνητικά τους ενοικιαστές με χαμηλό εισόδημα· υπενθυμίζει ότι η επιβάρυνση των πλέον ευάλωτων καταναλωτών λόγω της μεταβλητότητας στις αγορές ενέργειας μπορεί να μειωθεί σημαντικά με την ενίσχυση της ενεργειακής απόδοσης των κτιρίων· τονίζει την ανάγκη διασφάλισης ευέλικτης χρηματοδοτικής στήριξης και μηχανισμών για τους εν λόγω καταναλωτές, προκειμένου να αντιμετωπιστεί η ενεργειακή φτώχεια· σημειώνει, ωστόσο, ότι θα πρέπει να αξιολογηθούν κίνητρα για τη μείωση του κόστους ανακαίνισης για συγκεκριμένες κατηγορίες πολιτών και συγκεκριμένους τομείς·

27. επισημαίνει ότι η ΟΕΑΚ θα πρέπει να διασφαλίζει ότι η ανακαίνιση αποτελεί προσοδοφόρα επένδυση για τους ιδιοκτήτες κατοικιών και κτιρίων μέσω της καθιέρωσης πραγματικών και μετρήσιμων βελτιώσεων στην ενεργειακή απόδοση των κτιρίων· υπογραμμίζει ότι μια προσέγγιση που θα βασίζεται στη μετρήσιμη ενέργεια που εξοικονομείται λόγω της ανακαίνισης, θα μειώσει το κόστος και θα αυξήσει το βάθος, την ποιότητα και την κλίμακα των μετατροπών της ενεργειακής απόδοσης στα υφιστάμενα κτίρια· ζητεί από την Επιτροπή να διερευνήσει κατά πόσον είναι αναγκαία η αναθεώρηση του βέλτιστου από πλευράς κόστους επιπέδου, όπως ορίζεται στο άρθρο 2 παράγραφος 14, στο πλαίσιο της επανεξέτασης της ΟΕΑΚ·

28. εκφράζει την ικανοποίησή του για τη σχετική επιτυχία των υπηρεσιών μιας στάσης και τονίζει τον κρίσιμο ρόλο που μπορούν να διαδραματίσουν στη σύνδεση δυνητικών έργων με παράγοντες της αγοράς, συμπεριλαμβανομένων πολιτών, δημόσιων αρχών και φορέων ανάπτυξης έργων, ιδίως όσον αφορά τα έργα μικρότερης κλίμακας· σημειώνει ότι δεν υπάρχει κοινή αντίληψη σχετικά με το τι είναι η υπηρεσία μίας στάσης, δεδομένου ότι τα υφιστάμενα μοντέλα σε ολόκληρη την ΕΕ διαφέρουν ως προς τη δομή, τη διαχείριση και το είδος της παρεχόμενης βοήθειας· υπενθυμίζει ότι είναι σημαντικό να ενισχυθεί η ενημέρωση σχετικά με τις υπηρεσίες μίας στάσης, μεταξύ άλλων σε τοπικό και περιφερειακό επίπεδο· τονίζει ότι οι υπηρεσίες μίας στάσης μπορούν να διαδραματίσουν σημαντικό ρόλο στην αντιμετώπιση του ζητήματος των χρονοβόρων και δυσκίνητων διαδικασιών αδειοδότησης και στην προώθηση της πρόσβασης σε χρηματοδότηση για την ανακαίνιση κτιρίων, συμβάλλοντας στη διάδοση πληροφοριών σχετικά με τους όρους και τις προϋποθέσεις που ισχύουν· πιστεύει ότι οι υπηρεσίες μίας στάσης θα πρέπει να παρέχουν συμβουλές και υποστήριξη τόσο σε μονοκατοικίες όσο και σε πολυκατοικίες καθώς και σε αναγνωρισμένες εταιρείες εγκαταστάσεων·

29. υπενθυμίζει ότι το άρθρο 19 της ΟΕΑΚ προβλέπει ρήτρα επανεξέτασης, συμπεριλαμβανομένης εκ των υστέρων αξιολόγησης που πρέπει να διενεργηθεί το αργότερο έως το 2026· επισημαίνει ότι αυτό θα επιτρέψει την άντληση διδαγμάτων από την εφαρμογή της ΟΕΑΚ και θα χρησιμεύσει για την αξιολόγηση της προόδου που έχει σημειωθεί όσον αφορά την εφαρμογή της σε ολόκληρη την Ένωση·

Συστάσεις

30. τονίζει ότι η ΟΕΑΚ είναι καίριας σημασίας για την επιτυχή υλοποίηση του κύματος ανακαινίσεων και τη μείωση των εκπομπών·

31. καλεί τα κράτη μέλη να εξασφαλίσουν την ορθή εφαρμογή όλων των πτυχών της οδηγίας, ιδίως όσον αφορά το απόθεμα κοινωνικών κατοικιών· καλεί την Επιτροπή να συνεχίσει να παρακολουθεί την εφαρμογή της εν λόγω οδηγίας και να λαμβάνει μέτρα σε περίπτωση μη συμμόρφωσης, όταν κρίνεται απαραίτητο·

32. καλεί την Επιτροπή να ενισχύσει τις ισχύουσες διατάξεις της ΟΕΑΚ προκειμένου να διασφαλίσει ότι οι μακροπρόθεσμες στρατηγικές ανακαίνισης των κρατών μελών συνάδουν με τους στόχους της ΕΕ για κλιματική ουδετερότητα και την ενέργεια· επισημαίνει ότι το ποσοστό 3 % των ανακαινίσεων που υλοποιούνται ετησίως πρέπει να είναι ριζικές και σταδιακές, προκειμένου η ΕΕ να επιτύχει κλιματική ουδετερότητα έως το 2050·

33. καλεί την Επιτροπή να εξετάσει τρόπους διαμόρφωσης ενός τυποποιημένου υποδείγματος που θα μπορούσαν να χρησιμοποιούν τα κράτη μέλη για να διασφαλίζουν ότι συμμορφώνονται με όλες τις απαιτήσεις του άρθρου 2 στοιχείο α) της ΟΕΑΚ, καθώς και να εναρμονίσει τους στόχους και τις απαιτήσεις ώστε να είναι δυνατή η καλύτερη συγκρισιμότητα και η αξιολόγηση της προόδου σε σχέση με τα εθνικά σχέδια ανάκαμψης και ανθεκτικότητας ή οποιαδήποτε άλλη χρηματοδότηση από την ΕΕ για την οποία αποτελεί προϋπόθεση να υπάρχει πλήρης μακροπρόθεσμη στρατηγική ανακαίνισης· ενθαρρύνει την Ευρωπαϊκή Επιτροπή να δημιουργήσει ένα ειδικό δίκτυο εμπειρογνωμόνων για την υποστήριξη των κρατών μελών στον σχεδιασμό, την παρακολούθηση και την εφαρμογή των οικείων μακροπρόθεσμων στρατηγικών ανακαίνισης·

34. καλεί την Επιτροπή να εξετάσει τρόπους για την περαιτέρω ανάπτυξη και χρηματοδότηση υπηρεσιών μίας στάσης που παρέχουν συμβουλευτικές υπηρεσίες στους πολίτες και σε άλλα ενδιαφερόμενα μέρη, μεταξύ άλλων μέσω της θέσπισης αυστηρότερων μέτρων στην ΟΕΑΚ· είναι πεπεισμένο ότι πρόσθετα μέτρα καθοδήγησης και στήριξης, ιδίως η παροχή τεχνικής βοήθειας, οι εκστρατείες ενημέρωσης, η κατάρτιση και η χρηματοδότηση έργων, μπορούν να οδηγήσουν σε υψηλότερο ποσοστό ανακαίνισης·

35. καλεί τα κράτη μέλη να συνεργαστούν στον μέγιστο βαθμό όσον αφορά τις μακροπρόθεσμες στρατηγικές τους για την ανακαίνιση, τα εθνικά τους σχέδια ανάκαμψης και ανθεκτικότητας και άλλα μέτρα ανάκαμψης, διασφαλίζοντας έτσι ότι το NextGenerationEU παρέχει άμεση χρηματοδότηση για ριζικές και σταδιακές ριζικές ανακαινίσεις, ιδίως όσον αφορά τα κτίρια με τις χειρότερες ενεργειακές επιδόσεις και τα νοικοκυριά χαμηλού εισοδήματος, και δημιουργεί ένα ευνοϊκό πλαίσιο για πρωτοπόρες αγορές στον τομέα της βιώσιμης ανακαίνισης ώστε να συνεχιστεί η ανάπτυξη μετά το τέλος της περιόδου χρηματοδότησης·

36. θεωρεί ότι η ψηφιοποίηση των κτιρίων και των κατασκευαστικών τεχνολογιών, όπου είναι εφικτή, μπορεί να διαδραματίσει σημαντικό ρόλο στην αύξηση της ενεργειακής απόδοσης· πιστεύει ότι η αναθεώρηση της ΟΕΑΚ θα πρέπει να συμβάλει στην περαιτέρω προώθηση των τεχνολογιών έξυπνων και ευέλικτων κτιρίων σύμφωνα με την αρχή της προτεραιότητας στην ενεργειακή απόδοση και να προωθήσει μια προσέγγιση με επίκεντρο τα δεδομένα· ενθαρρύνει τη χρήση και την ανάπτυξη αναδυόμενων τεχνολογιών, όπως οι έξυπνοι μετρητές, η έξυπνη φόρτιση, οι έξυπνες συσκευές θέρμανσης, οι τεχνολογίες αποθήκευσης και τα διαλειτουργικά με το δίκτυο συστήματα διαχείρισης ενέργειας, η κατασκευή τρισδιάστατων μοντέλων, η προσομοίωση και η τεχνητή νοημοσύνη, για την προώθηση της μείωσης των εκπομπών διοξειδίου του άνθρακα σε κάθε στάδιο του κύκλου ζωής ενός κτιρίου, ξεκινώντας από τις φάσεις της χωροταξίας και του σχεδιασμού και συνεχίζοντας στην κατασκευή, τη λειτουργία και τις μετατροπές·

37. επισημαίνει ότι τα επικαιροποιημένα, αξιόπιστα και πλήρη δεδομένα για την απόδοση του συνόλου του ευρωπαϊκού κτιριακού αποθέματος είναι καίριας σημασίας για την ανάπτυξη και την εφαρμογή αποτελεσματικών πολιτικών με στόχο τη βελτίωση της ενεργειακής απόδοσης του τομέα· σημειώνει ότι οι ψηφιακές τεχνολογίες θα πρέπει επίσης να χρησιμοποιηθούν για την υποστήριξη της χαρτογράφησης του υφιστάμενου αποθέματος και την υποστήριξη της ανάπτυξης μακροπρόθεσμων στρατηγικών ανακαίνισης·

38. θεωρεί ότι θα πρέπει να αναπτυχθεί μια προσέγγιση με επίκεντρο τα δεδομένα, προκειμένου να διασφαλιστεί η ευρύτερη διαθεσιμότητα συγκεντρωτικών και ανωνυμοποιημένων δεδομένων για ιδιοκτήτες κατοικιών, ενοικιαστές και τρίτους, οι οποίοι μπορούν να τα χρησιμοποιούν για τη βελτιστοποίηση της κατανάλωσης ενέργειας, μεταξύ άλλων μέσω συστημάτων συναίνεσης που συνάδουν με τον ΓΚΠΔ, καθώς και για στατιστικούς και ερευνητικούς σκοπούς·

39. ενθαρρύνει τα κράτη μέλη να διασφαλίσουν την αποτελεσματική, φιλόδοξη και συνεπή εφαρμογή των εγκεκριμένων δεικτών ευφυούς ετοιμότητας σε ολόκληρη την ΕΕ· επισημαίνει ότι οι δείκτες ευφυούς ετοιμότητας θα πρέπει να συμβάλλουν στην υλοποίηση του κύματος ανακαινίσεων και την ενοποίηση του ενεργειακού συστήματος, ενθαρρύνοντας την αύξηση του μεριδίου των έξυπνων και ευέλικτων κτιρίων· αναγνωρίζει ότι οι εν λόγω δείκτες θα συμβάλουν στην περαιτέρω ενθάρρυνση του σχεδιασμού και της κατασκευής νέων κτιρίων με μηδενική κατανάλωση ενέργειας·

40. πιστεύει ότι οι μακροπρόθεσμες στρατηγικές ανακαίνισης θα πρέπει να παρέχουν περισσότερες λεπτομέρειες για τις μακροπρόθεσμες δράσεις και τον ολοκληρωμένο σχεδιασμό των υποδομών, βάσει ενός χάρτη πορείας με συγκεκριμένες πολιτικές και χρονοδιάγραμμα με σαφή ορόσημα για το 2030, το 2040 και το 2050, προκειμένου αφενός να δημιουργηθεί ένα πιο σταθερό περιβάλλον για τους επενδυτές, τους εργολάβους, τους ιδιοκτήτες κατοικιών και τους ενοικιαστές και αφετέρου να ρυθμιστεί ο αντίκτυπος ολόκληρου του κύκλου ζωής των κτιρίων· τονίζει ότι τα κράτη μέλη πρέπει να βελτιώσουν την πρόσβαση σε μια σειρά χρηματοοικονομικών και δημοσιονομικών μηχανισμών για να υποστηριχτεί η κινητοποίηση ιδιωτικών επενδύσεων και να προωθηθούν συμπράξεις δημόσιου και ιδιωτικού τομέα· ζητεί να αναληφθεί δράση για την προώθηση δανείων όπου η ενεργειακή απόδοση αποτελεί κριτήριο για χαμηλότερα επιτόκια·

41. επισημαίνει ότι η ΟΕΑΚ, θεσπίζοντας την υλοποίηση πραγματικών και μετρήσιμων βελτιώσεων στην ενεργειακή απόδοση των κτιρίων, θα πρέπει να διασφαλίζει ότι η εκάστοτε ανακαίνιση θα είναι οικονομικά και επενδυτικά αποδοτική για τους ιδιοκτήτες κατοικιών και κτιρίων, θα συμβάλλει στη μείωση των λογαριασμών ενέργειας και θα βελτιώνει τη βιωσιμότητα των κτιρίων· υπογραμμίζει ότι μια προσέγγιση που θα βασίζεται στην πραγματική εξοικονόμηση ενέργειας λόγω της ανακαίνισης θα μειώσει το κόστος και θα αυξήσει τόσο την ποιότητα όσο και την κλίμακα των μετατροπών ενεργειακής απόδοσης για ανακαινίσεις κτιρίων·

42. επισημαίνει τις δυνατότητες των πράσινων υποδομών, όπως πράσινες στέγες και τοίχοι, για τη βελτίωση της ενεργειακής απόδοσης των κτιρίων και την προώθηση της προσαρμογής στην κλιματική αλλαγή και του μετριασμού της, καθώς και της βιοποικιλότητας, ιδίως στις αστικές περιοχές·

43. καλεί τα κράτη μέλη να χρησιμοποιήσουν τις μακροπρόθεσμες στρατηγικές ανακαίνισης προκειμένου να εφαρμόσουν καινοτόμες πολιτικές για την ενεργό συμμετοχή των πολιτών στη θέσπιση και την εφαρμογή τους, καθώς και στα προγράμματα ενεργειακής απόδοσης· τονίζει τη σημασία της συμμετοχής και της κινητοποίησης των ενδιαφερόμενων μερών, συμπεριλαμβανομένων των πολιτών, των τοπικών δήμων, των οργανισμών στέγασης και των επαγγελματιών του οικοδομικού τομέα, στη δημιουργία ολοκληρωμένων σχεδίων και στρατηγικών εφαρμογής για την απαλλαγή των κτιρίων από τις ανθρακούχες εκπομπές·

44. σημειώνει ότι οι δυνατότητες κατασκευής και ανακαίνισης διαφόρων τύπων κτιρίων (δημόσιων και ιδιωτικών, μη οικιστικών και κατοικιών) διαφέρουν από το ένα κράτος μέλος στο άλλο· καλεί την Επιτροπή να παράσχει ένα πλαίσιο για τη θέσπιση ελάχιστων προτύπων ενεργειακής απόδοσης, λαμβάνοντας υπόψη τα διαφορετικά σημεία εκκίνησης και κτιριακά αποθέματα στα κράτη μέλη, ιδίως δε όσον αφορά τα κτίρια ειδικής αρχιτεκτονικής ή ιστορικής αξίας, να επιταχύνει τα ποσοστά ανακαίνισης, να προβάλει σε ολόκληρη την αλυσίδα αξίας τις αναμενόμενες βελτιώσεις και να τονώσει την καινοτομία, διασφαλίζοντας παράλληλα την οικονομική προσιτότητα, ιδίως για όσους έχουν χαμηλό εισόδημα και βρίσκονται σε ευάλωτη κατάσταση·

45. καλεί τα κράτη μέλη να αναπτύξουν ένα ολοκληρωμένο ενσωματωμένο πλαίσιο που θα περιλαμβάνει σχετική χρηματοδότηση και τεχνική βοήθεια για τη σταδιακή θέσπιση ελάχιστων προτύπων ενεργειακής απόδοσης, το οποίο θα διασφαλίσει εντέλει την επίτευξη των ορόσημων για το 2030, το 2040 και το 2050 που αναφέρονται στις μακροπρόθεσμες τους στρατηγικές ανακαίνισης· υπογραμμίζει ότι τα εν λόγω πρότυπα θα βοηθήσουν να εφαρμοστεί στην πράξη η πορεία προς την κλιματική ουδετερότητα στον κατασκευαστικό τομέα έως το 2050 το αργότερο και μπορούν να προσφέρουν προβολή και ασφάλεια στην αγορά όσον αφορά τον μετασχηματισμό του υπάρχοντος κτιριακού αποθέματος· αναγνωρίζει ότι τα κράτη μέλη έχουν την ευελιξία να σχεδιάσουν τα αναγκαία μέτρα για την αντιμετώπιση των διαφορετικών οικονομικών, κλιματικών, πολιτικών, κοινωνικών και κατασκευαστικών συνθηκών· θεωρεί ότι πρέπει να δοθούν συγκεκριμένα χρηματοδοτικά μέσα και κίνητρα για κτίρια με τεχνικούς ή αρχιτεκτονικούς περιορισμούς ή περιορισμούς σχετικούς με την πολιτιστική κληρονομιά που δεν μπορούν να ανακαινιστούν με λογικό κόστος σε σύγκριση με την αξία του ακινήτου·

46. καλεί την Επιτροπή να συνδέσει τις μακροπρόθεσμες στρατηγικές ανακαίνισης με τις σχετικές διατάξεις της οδηγίας για την ενεργειακή απόδοση και της οδηγίας για τις ανανεώσιμες πηγές ενέργειας σχετικά με την αποδοτική τηλεθέρμανση και τηλεψύξη και σχετικά με την προώθηση των ανανεώσιμων πηγών ενέργειας στον κατασκευαστικό τομέα, όπως η ηλιακή, η θερμική και η γεωθερμική, καθώς και να ενισχύσει τον ρόλο της αποθήκευσης ενέργειας και της αυτοκατανάλωση ως αντίδραση στα σήματα δικτύων και μικροδικτύων, αναγνωρίζοντας παράλληλα ότι τα ορυκτά καύσιμα, ιδίως το φυσικό αέριο, χρησιμοποιούνται επί του παρόντος στα συστήματα θέρμανσης των κτιρίων· σημειώνει ότι οι καταναλωτές χρειάζονται στήριξη για να εγκαταλείψουν τη χρήση ορυκτών καυσίμων·

47. καλεί τα κράτη μέλη να εφαρμόσουν πλήρως τις διατάξεις των άρθρων 14 και 15 παράγραφος 4 της ΟΕΑΚ, παρέχοντας στους πολίτες και τους επαγγελματίες σαφείς λεπτομέρειες σχετικά με το ποιο σύστημα αυτοματισμού και ελέγχου κτιρίου μπορεί να προσφέρει τις υποχρεωτικές δυνατότητες το συντομότερο δυνατό, προκειμένου να διασφαλιστεί ότι οι προπαρασκευαστικές ενέργειες θα πραγματοποιηθούν χωρίς καθυστέρηση πριν από την προθεσμία (2025)· καλεί την Επιτροπή και τα κράτη μέλη να εξετάσουν το ενδεχόμενο χρήσης των εργαλείων/καταλόγων σημείων προς έλεγχο που έχουν αναπτυχθεί από εμπειρογνώμονες και επαγγελματίες κατά τη μεταφορά των προαναφερθεισών διατάξεων·

48. καλεί τα κράτη μέλη να στοχεύσουν στην απαλλαγή των συστημάτων θέρμανσης και ψύξης των κτιρίων από τις ανθρακούχες εκπομπές, σύμφωνα με τις προτεραιότητες του «κύματος ανακαινίσεων», και να εξετάσουν συστήματα παροχής κινήτρων με έμφαση στους πλέον ευάλωτους καταναλωτές, για την αντικατάσταση των παλαιών, μη αποδοτικών συστημάτων θέρμανσης που λειτουργούν με ορυκτά καύσιμα, μεταξύ άλλων μέσω της θέσπισης στόχων αντικατάστασης σύμφωνα με τις μακροπρόθεσμες στρατηγικές ανακαίνισης·

49. υπενθυμίζει το αίτημα του για την επόμενη αναθεώρηση προκειμένου να αξιολογηθεί η ανάγκη αύξησης των απαιτήσεων για τις υποδομές φόρτισης στην ΟΕΑΚ, λαμβάνοντας υπόψη την ανάγκη διασφάλισης της σταθερότητας του δικτύου, για παράδειγμα με την εφαρμογή λειτουργιών έξυπνης φόρτισης, προκειμένου να προωθηθεί η βιώσιμη κινητικότητα, καθώς και να συμπεριληφθεί μια ολοκληρωμένη, συστηματική και κυκλική προσέγγιση για την κατασκευή κτιρίων τόσο σε αστικές όσο και σε αγροτικές περιοχές, σύμφωνα με τον κατάλληλο πολεοδομικό σχεδιασμό και τις οδούς μεταφορών·

50. ενθαρρύνει τα κράτη μέλη να εξετάσουν τον καλύτερο τρόπο αξιοποίησης των οφελών μιας περιφερειακής προσέγγισης για ανακαινίσεις μεγάλης κλίμακας σε συνεργασία με τα ενδιαφερόμενα μέρη και τις τοπικές κοινότητες·

51. καλεί την Επιτροπή και τα κράτη μέλη να διασφαλίσουν ότι τα σημεία φόρτισης στα κτίρια παρέχουν τη δυνατότητα έξυπνης φόρτισης και να ευθυγραμμίσουν τις απαιτήσεις με αυτές που αναφέρονται στην αναθεώρηση της οδηγίας για τις ανανεώσιμες πηγές ενέργειας· καλεί τα κράτη μέλη να αναπτύξουν ένα πλαίσιο που θα συμβάλει στην απλούστευση και την επιτάχυνση της ανάπτυξης σημείων φόρτισης σε νέα και υφιστάμενα οικιστικά και μη οικιστικά κτίρια, να αντιμετωπίσουν πιθανούς κανονιστικούς φραγμούς και να προωθήσουν κατάλληλους τρόπους κατά τον σχεδιασμό των κτιρίων για τη διασφάλιση της εύκολης πρόσβασης και αποθήκευσης των ποδηλάτων·

52. επικροτεί την αναγνώριση, από την Επιτροπή, της σημασίας της ηλεκτροκίνησης, με τη θέσπιση ελάχιστων απαιτήσεων για τους χώρους στάθμευσης αυτοκινήτων ορισμένου μεγέθους και άνω, καθώς και άλλων ελάχιστων απαιτήσεων υποδομών για μικρότερα κτίρια· τονίζει ότι πρέπει να υποστηριχθεί περαιτέρω η ανάπτυξη αυτών των υποδομών επαναφόρτισης·

53. τονίζει τον σημαντικό ρόλο που μπορούν να διαδραματίσουν η ανακαίνιση των υφιστάμενων κτιρίων και ο σχεδιασμός νέων κτιρίων στην ενθάρρυνση της διείσδυσης ΗΟ, όπως αυτοκίνητα, καμιονέτες, ποδήλατα και μοτοσικλέτες, με την παροχή επαρκών χώρων στάθμευσης και υποδομών φόρτισης, ώστε να συμβάλλουν στην πλήρη απαλλαγή του τομέα των μεταφορών από τον άνθρακα· σημειώνει ότι με την παρέμβαση αυτή μπορούν να καταστούν τα κτίρια πιο υγιεινά, πιο οικολογικά και διασυνδεδεμένα σε επίπεδο συνοικίας, καθώς και ανθεκτικότερα στις αρνητικές επιπτώσεις της κλιματικής αλλαγής· καλεί την Επιτροπή να εξετάσει το ενδεχόμενο επέκτασης του πεδίου εφαρμογής της ΟΕΑΚ, με τη θέσπιση ελάχιστων απαιτήσεων, όπου είναι εφικτό, για τις υποδομές στάθμευσης ποδηλάτων και τα σημεία επαναφόρτισης για ηλεκτρικά ποδήλατα σε διάφορα είδη κτιρίων·

54. επικροτεί την αναγνώριση της σημασίας των απαιτήσεων υποδομών όσον αφορά την προκαλωδίωση σε νέα οικιστικά και μη οικιστικά κτίρια ως μία από τις προϋποθέσεις για την ταχεία ανάπτυξη των σημείων επαναφόρτισης· καλεί την Επιτροπή να ενθαρρύνει τη συμπερίληψη των απαιτήσεων αυτών στα εθνικά πλαίσια πολιτικής·

55. τονίζει ότι η διαθεσιμότητα των σημείων φόρτισης αποτελεί ένα από τα κίνητρα για να επιλέξει ένας ιδιώτης ιδιοκτήτης ακινήτου μια λύση ηλεκτροκίνησης· σημειώνει, ωστόσο, ότι επί του παρόντος η ΟΕΑΚ απλώς καθορίζει τις απαιτήσεις υποδομών για την τοποθέτηση σωληνώσεων σε νέα κτίρια και σε κτίρια που υφίστανται ανακαίνιση μεγάλης κλίμακας και διαθέτουν περισσότερους από 10 χώρους στάθμευσης· παρατηρεί ότι η οδηγία προβλέπει εξαίρεση σε περίπτωση που το κόστος των εγκαταστάσεων επαναφόρτισης και της τοποθέτησης σωληνώσεων υπερβαίνει το 7 % του συνολικού κόστους της γενικής ανακαίνισης του κτιρίου· καλεί την Επιτροπή, σε συνεργασία με τα κράτη μέλη, να προβεί σε ανάλυση κόστους ώστε να εξετάσει πιθανούς τρόπους να ενθαρρύνονται οι κατασκευαστές να εγκαθιστούν επαρκείς υποδομές για τους χρήστες ΗΟ·

56. υπενθυμίζει ότι τα κράτη μέλη πρέπει να καθορίσουν τις απαιτήσεις για την εγκατάσταση αριθμού σημείων επαναφόρτισης σε όλα τα μη οικιστικά κτίρια που διαθέτουν περισσότερες από 20 θέσεις στάθμευσης έως την 1η Ιανουαρίου 2025· τονίζει, εν προκειμένω, τη σημασία να εντοπιστούν ελλείψεις στην εφαρμογή της ΟΕΑΚ, η αναθεώρηση της οποίας θα πρέπει να περιλαμβάνει διατάξεις για την περαιτέρω ενθάρρυνση και διευκόλυνση της ανάπτυξης ιδιωτικών και δημόσιων υποδομών φόρτισης σε οικιστικά και μη οικιστικά κτίρια·

57. τονίζει ότι οι λύσεις ηλεκτροκίνησης πρέπει να είναι άμεσα διαθέσιμες σε όλους τους ανθρώπους· επισημαίνει, εν προκειμένω, την ανάγκη να ανακαινισθούν τα κτίρια, συμπεριλαμβανομένων των χώρων στάθμευσης αυτοκινήτων, προκειμένου να βελτιωθεί η προσβασιμότητα για τα άτομα με μειωμένη κινητικότητα· τονίζει, επιπλέον, την ανάγκη να προβλεφθεί χώρος αποθήκευσης για συσκευές κινητικότητας σε ανακαινισμένα και νέα κτίρια, μεταξύ άλλων για αναπηρικά αμαξίδια και καροτσάκια για νήπια·

58. επικροτεί την αναγνώριση των μέτρων που απαιτούνται για να διευκολυνθεί και να επιταχυνθεί η ανάπτυξη υποδομών επαναφόρτισης, με την αντιμετώπιση υφιστάμενων φραγμών όπως τα αποκλίνοντα κίνητρα και ο διοικητικός φόρτος· παρατηρεί, ωστόσο, ότι εξακολουθούν να υφίστανται διοικητικοί φραγμοί σε εθνικό και τοπικό επίπεδο όσον αφορά τον σχεδιασμό των υποδομών και τις διαδικασίες αδειοδότησης των υποδομών επαναφόρτισης, με αποτέλεσμα να παρακωλύεται η ανάπτυξη υποδομών επαναφόρτισης σε νέα και υφιστάμενα οικιστικά και μη οικιστικά κτίρια· τονίζει ότι απαιτούνται περαιτέρω προσπάθειες για να αρθούν αυτοί οι σαφείς διοικητικοί φραγμοί·

59. υπογραμμίζει την αντίληψη ότι η επαναφόρτιση ΗΟ σε οικιστικά και μη οικιστικά κτίρια πρέπει να συμπληρώνει τις δημοσίως προσβάσιμες υποδομές επαναφόρτισης, ώστε να εξασφαλίζεται η ικανότητα επαναφόρτισης των ΗΟ· επισημαίνει την ανάγκη να αυξηθούν οι επενδύσεις στην ηλεκτροκίνηση και να αναπτυχθούν υποδομές φόρτισης ικανές για έξυπνη φόρτιση, οι οποίες μπορούν να διευκολύνουν τη μετατόπιση του ενεργειακού φορτίου εκτός ωρών αιχμής και την απόκριση ζήτησης, με τη δημιουργία φθηνότερων και αποδοτικότερων δικτύων ηλεκτρικής ενέργειας που απαιτούν μικρότερη παραγωγική ικανότητα και λιγότερες υποδομές·

60. πιστεύει ότι η ανάπτυξη δημόσιων, ημιδημόσιων και ιδιωτικών υποδομών έξυπνης φόρτισης παραμένει βασική προϋπόθεση για την ενίσχυση της διείσδυσης των ΗΟ στην αγορά· ζητεί, επομένως, περισσότερες επενδύσεις στα κτίρια και την κινητικότητα, στην ενίσχυση της καινοτομίας και στη χρήση ψηφιακών εργαλείων για την ηλεκτροκίνηση·

61. παρατηρεί ότι οι σχετικές ενωσιακές νομοθετικές πράξεις θα πρέπει να διευκολύνουν τη δημιουργία σημείων φόρτισης για ΗΟ σε συνδυασμό με ανακαινίσεις, νέα κτίρια και νέες εγκαταστάσεις· τονίζει τη σημασία των επενδύσεων σε δημόσιους σταθμούς φόρτισης κατά μήκος των διαδρόμων του κεντρικού δικτύου και στο συνολικό δίκτυο, αλλά επισημαίνει ότι οι σταθμοί αυτοί μπορούν μόνο να συμπληρώσουν τον πολύ μεγαλύτερο αριθμό των σημείων φόρτισης που απαιτούνται στις αστικές περιοχές· παρατηρεί ότι ο πλέον οικονομικά αποδοτικός και πρακτικός τρόπος για την επιτάχυνση της μετάβασης των στόλων οχημάτων στην ηλεκτρική ενέργεια είναι να καταστούν διαθέσιμα σημεία φόρτισης κοντά στα νοικοκυριά και στους χώρους εργασίας, όπου θα λειτουργούν ως θεμελιώδες συμπλήρωμα των απαραίτητων, αλλά δαπανηρότερων, υποδομών ταχείας φόρτισης·

62. τονίζει τη σημασία να διασφαλιστεί συνεκτική και βιώσιμη κινητικότητα χωρίς αποκλεισμούς για όλους τους Ευρωπαίους και όλες τις περιφέρειες, συμπεριλαμβανομένων των απόκεντρων περιοχών· υπογραμμίζει τη σημασία να προωθηθούν εναλλακτικοί, ασφαλείς και βιώσιμοι τρόποι μεταφοράς, καθώς και οι απαιτούμενες υποδομές· καλεί τα κράτη μέλη να διαπιστώσουν κατά πόσο τηρείται η κοινωνικοοικονομική και εδαφική συνοχή κατά τον σχεδιασμό των απαιτήσεών τους για την εγκατάσταση ελάχιστου αριθμού σημείων επαναφόρτισης· καλεί επιτακτικά τα κράτη μέλη να εντοπίσουν και να αντιμετωπίσουν τυχόν κοινωνικούς, οικονομικούς, νομικούς, ρυθμιστικούς και διοικητικούς φραγμούς στην ταχεία ανάπτυξη σημείων επαναφόρτισης·

63. αναγνωρίζει τη σημασία να διατηρηθούν οι υφιστάμενοι αστικοί χώροι πράσινου και να διασφαλιστούν βιώσιμα αστικά συστήματα αποχέτευσης στον μέγιστο δυνατό βαθμό κατά τον σχεδιασμό της κατασκευής οικιστικών και μη οικιστικών υποδομών φόρτισης και χώρων στάθμευσης·

64. σημειώνει ότι λίγα μόνο κράτη μέλη κοινοποίησαν πολλά υποσχόμενη πρόοδο όσον αφορά τις υποδομές επαναφόρτισης ΗΟ σε κτίρια και χώρους στάθμευσης αυτοκινήτων· εκφράζει την ανησυχία του για την έλλειψη προόδου σε άλλα κράτη μέλη, και ζητεί να διατεθεί ταχύτερα μεγαλύτερο εύρος δεδομένων· σημειώνει ότι τα περισσότερα κράτη μέλη έχουν παράσχει εκτιμήσεις για τη χρήση ΗΟ, καθώς και στόχους για την ανάπτυξη ηλεκτρικών επαναφορτιστών για το έτος 2020· παρατηρεί, ωστόσο, ότι μόνο τα δύο τρίτα των κρατών μελών παρείχαν στοιχεία για τους στόχους με ορίζοντα το 2025 και το 2030·

65. παρατηρεί ότι διάφορες τοπικές αρχές έχουν αρχίσει να καταρτίζουν σχέδια απανθρακοποίησης που περιλαμβάνουν και τον καθορισμό δεσμευτικών προθεσμιών για την απαγόρευση της χρήσης κινητήρων εσωτερικής καύσης στα οχήματα· καλεί τις αρχές αυτές να διασφαλίσουν ότι τα σχέδιά τους περιλαμβάνουν ειδική χρηματοδοτική και τεχνική στήριξη για την προσαρμογή του κτιριακού τους δυναμικού, προκειμένου να τηρήσουν τα σχέδιά τους για την απανθρακοποίηση·

o

o o

66. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

(1) ΕΕ C 385 της 22.9.2021, σ. 68.

(2) ΕΕ C 456 της 10.11.2021, σ. 145.

(3) Κείμενα που εγκρίθηκαν, P9_TA(2021)0240.

(4) Κείμενα που εγκρίθηκαν, P9_TA(2021)0241.

(5) ΕΕ L 153 της 18.6.2010, σ. 13.

(6) ΕΕ L 315 της 14.11.2012, σ. 1.

(7) ΕΕ L 307 της 28.10.2014, σ. 1.

(8) ΕΕ L 111 της 25.4.2019, σ. 13.

(9) ΕΕ L 243 της 9.7.2021, σ. 1.

(10) ΕΕ L 127 της 16.5.2019, σ. 34.

(11) ΕΕ L 165 της 21.6.2019, σ. 70.

(12) ΕΕ C 270 της 7.7.2021, σ. 2.

(13) Ευρωπαϊκό Κοινοβούλιο, Γενική Διεύθυνση Εσωτερικών Πολιτικών, Θεματικό Τμήμα Οικονομίας, Επιστημών και Ποιότητας Ζωής, «Boosting Building Renovation: What Potential and Value for Europe?» (Ενίσχυση της ανακαίνισης κτιρίων: ποιες είναι οι δυνατότητες και η αξία για την Ευρώπη;), Οκτώβριος 2016.

(14) Κανονισμός (ΕΕ) 2018/1999 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη διακυβέρνηση της Ενεργειακής Ένωσης και της Δράσης για το Κλίμα, για την τροποποίηση των κανονισμών (ΕΚ) αριθ. 663/2009 και (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, των οδηγιών 94/22/ΕΚ, 98/70/ΕΚ, 2009/31/ΕΚ, 2009/73/ΕΚ, 2010/31/ΕΕ, 2012/27/ΕΕ και 2013/30/ΕΕ του Ευρωπαϊκού Κοινοβουλίου και του Συμβουλίου, των οδηγιών 2009/119/ΕΚ και (ΕΕ) 2015/652 του Συμβουλίου και για την κατάργηση του κανονισμού (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου (ΕΕ L 328 της 21.12.2018, σ. 1).

(15) Μελέτη με τίτλο «Mapping and analyses of the current and future (2020-2030) heating/cooling fuel deployment (fossil/renewables)», Μάρτιος 2017.

(16) ΕΕ L 156 της 19.6.2018, σ. 75.

(17) ΕΕ L 328 της 21.12.2018, σ. 82.

(18) Φόρουμ για την ευρωπαϊκή ηλεκτρική οικιακή ασφάλεια (FEEDS), «In the news: the European Parliament calls on Member States to develop an electrical inspection regime».

(19) Ψήφισμα του Ευρωπαϊκού Κοινοβουλίου της 20ής Οκτωβρίου 2021 που περιέχει συστάσεις προς την Επιτροπή σχετικά με την προστασία των εργαζομένων από τον αμίαντο (Κείμενα που εγκρίθηκαν, P9_TA(2021)0427).

(20) «Comprehensive study of building energy renovation activities and the uptake of nearly zero-energy buildings in the EU» (Ολοκληρωμένη μελέτη για δραστηριότητες ενεργειακής ανακαίνισης κτιρίων και την υιοθέτηση κτιρίων με σχεδόν μηδενική κατανάλωση ενέργειας στην ΕΕ), Νοέμβριος 2019.

(21) Ανακοίνωση της Επιτροπής, της 27ης Μαΐου 2020 με τίτλο «Η ώρα της Ευρώπης: ανασύνταξη και προετοιμασία για την επόμενη γενιά» (COM(2020)0456).